《送人之岭南》
唐代·李郢

关山迢遰古交州，岁晏怜君走马游。谢氏海边逢素女，越王潭上见青牛。

嵩台月照啼猿曙，石室烟含古桂秋。回望长安五千里，刺桐花下莫淹留。

作者简介：李郢，字楚望，长安人。大中十年，第进士，官终侍御史。诗作多写景状物，风格以老练沉郁为主。代表作有《南池》、《阳羡春歌》、《茶山贡焙歌》、《园居》、《中元夜》、《晚泊松江驿》、《七夕》、《江亭晚望》、《孔雀》、《画鼓》、《晓井》等，其中以《南池》流传最广。